tartuNLP/wikipedia-smugri-20251201 huggingface dataset:
Bill Tapia

Bill Tapia (1. tammikuuta 1908 Honolulu – 2. joulukuuta 2011 Los Angeles) oli yhdysvaltalainen ukulelensoittaja. Hän syntyi portugalilaisille vanhemmille. Hän aloitti uransa jo lapsena, jolloin hän muun muassa viihdytti sotilaita ensimmäisessä maailmansodassa ja pyrki tukemaan perhettään toimimalla vaudevillessä. Muusikkona hänen ”tavaramerkikseen” vakiintui hänen "Stars and Stripes Forever" -tulkintansa. Vuonna 1927 Tapia esiintyi Royal Hawaiian Hotelin avajaisissa Johnny Noblen orkesterin soittajana. Hän oli 1920–1930-luvuilla kysytty sekä kitaristina että ukulelen soittajana, ja hän myös johti omaa yhtyettään (Tappy's Island Swingers).
Toisen maailmansodan jälkeen Tapia siirtyi mantereelle toteuttaakseen intohimoaan jazziin. Kitara vakiintui hänen pääsoittimekseen vuosikymmenien ajaksi. Hän jatkoi uraansa 2000-luvulle; vuonna 2002 hän esiintyi Royal Hawaiian Hotelin 75-vuotisjuhlissa. Hänen ensimmäiset CD-levynsä – "Tropical Swing" (2004) ja "Duke of Uke" (2005) – ylsivät kymmenen kärkeen CMJ:n jazzlistoilla. Hänet otettiin Ukulele Hall of Fameen vuonna 2004. Tapia työskenteli vielä sata vuotta täytettyäänkin. Hän säesti uransa varrella muiden muassa Bing Crosbyä, Billie Holidayta, Fats Walleria ja Louis Armstrongia.
Donbas Arena

Donbas Arena () on jalkapallostadion Ukrainan Donetskissa. Se sijaitsee kaupungin keskustassa Lenin Komsomolin puistossa. Stadionin yleisökapasiteetti on 51 504, ja se toimi vuoteen 2014 asti paikallisen jalkapalloseuran Šah’tar Donetskin kotikenttänä. Se toimi myös yhtenä pelipaikkana vuoden 2012 EM-kilpailuissa.
Stadion avattiin 29. elokuuta 2009 ja se täyttää UEFA:n . Ensimmäisien arvioiden mukaan stadionin rakennuskustannukset olivat 250 miljoonaa dollaria. Lisäksi 30 miljoonaa dollaria varattiin stadionin ympärille asetettavaan puistoon. Kaikkiaan kustannukset nousivat noin 400 miljoonan dollariin.
Stadion suljettiin vuonna 2014 Itä-Ukrainan sodan puhjettua. Se kärsi saman vuoden taisteluissa huomattavia vaurioita varsinkin julkisivun osalta. Stadion on kuitenkin tarkoitus kunnostaa ja avata uudelleen sodan päätyttyä.
Rakentaminen.
Stadionin rakennustyöt aloitettiin vuonna 2006 ja sen pääurakoitsijana toimi turkkilaisyhtiö ENKA. Stadionin rakennustyöt saatiin valmiiksi kolme vuotta myöhemmin.
Donbas Arenan suunnitteli ArupSport, joka on suunnitellut myös muita stadioneita, kuten City of Manchester Stadium (Manchester, Englanti), Allianz Arena (München, Saksa) ja Pekingin kansallisen stadionin (Peking, Kiina).
Avajaiset.
Stadion saatiin täysin valmiiksi ennakoitua aikaisemmin, mutta avajaisseremonia jouduttiin kuitenkin pitkittämään 29. elokuuta 2009 asti pyhäinpäivien takia. Stadionin avajaisseremoniassa esiintyi yhdysvaltalainen R&amp;B- ja soul-laulaja Beyoncé Knowles, joka oli ensimmäistä kertaa esiintymässä Ukrainassa.
Šah’tar Donetsk pelasi uudella kotistadionillaan ensimmäisen ottelunsa 27. syyskuuta 2009, kun se kohtasi maan pääsarjan kahdeksannella ottelukierroksella Obolon Kiovan.
Svein Oddvar Moen

Svein Oddvar Moen (s. 22. tammikuuta 1979) on norjalainen jalkapalloerotuomari. Hän aloitti tuomaroinnin vuonna 1996. Norjan korkeimmalla sarjatasolla Tippeligaenissa hän tuomitsi ensimmäisen kerran vuonna 2004. Vuotta myöhemmin Moenista tuli kansainvälinen erotuomari. Hän on ammatiltaan ambulanssinkuljettaja.
Moen tuomittiin Norjassa syyskuussa 2023 120 päiväksi vankeuteen ja 100 000 Norjan kruunun sakkoihin törkeästä veronkierrosta, joka oli tapahtunut vuosina 2014–2020.
Can’t Get You Out of My Head

"Can’t Get You Out of My Head" on dancepopkappale Kylie Minoguen albumilta "Fever" (2001). Se julkaistiin singlenä 8. syyskuuta 2001, ja sen kirjoittivat ja tuottivat Cathy Dennis ja Rob Davis. Kappale saavutti ykkössijan 30 maassa ja on myynyt yli 5 miljoonaa kappaletta maailmanlaajuisesti.
Jousikvartetto nro 11 (Beethoven)

Jousikvartetto nro 11 f-molli opus 95 on Ludwig van Beethovenin jousikvartetto, joka valmistui vuonna 1810 tai 1811. Kvartetto on Beethovenin viimeisin jousikvartetto ennen niin sanottuja myöhäiskauden kvartettoja (numerot 12–16). Kvartetosta käytetään usein lisänimeä "Serioso", joka on lähtöisin käsikirjoituksen alussa olevasta nimestä "Quartett serioso" ja kolmannen osan tempomerkinnästä.
Kvarteton käsikirjoitukseen on kirjoitettu "lokakuu 1810", mutta käsikirjoituksen paperi ei täsmää sen paperilaadun kanssa, jota Beethovenin tiedetään käyttäneen tuohon aikaan. Todennäköisesti hän sai teoksen valmiiksi useita kuukausia myöhemmin. Kvartetto kantaesitettiin vuonna 1814 ja julkaistiin vasta kaksi vuotta myöhemmin. 
Kirjeessään lontoolaiselle ystävälleen ja kapellimestari George Smartille vuonna 1816 Beethoven kirjoitti kvartetosta (englanniksi) "written for a small circle of connoisseurs and never to be performed in public". Kvartetto on omistettu Beethovenin ystävälle, amatöörisellisti Nikolaus Zmeskallille, joka oli mahdollisesti yksi muusikoista, kenen soitettavaksi kvartetto oli alun perin aiottu.
Kvartetto on Beethovenin lyhyimpiä. Luonteeltaan ja sävellajiltaan sekä lopun vastaavassa duurisävellajissa olevan jakson osalta teos muistuttaa "Egmont"-alkusoittoa, joka on sävelletty samoihin aikoihin. Teos on kokeilu sävellystekniikoista, joita Beethoven kehitteli eteenpäin myöhemmin.
Historiallisesti teos liittyy aikaan, jolloin Napoleon I valloitti Wienin. Kaikki Beethovenin aristokraattiset ystävät olivat paenneet kaupungista, mutta Beethoven jäi kaupunkiin ja valitti kovaäänisestä tykistön pommituksesta.
Lintuharrastuksen 101 kultaista sääntöä

Lintuharrastuksen 101 kultaista sääntöä ("101 golden rules of birdwatching") on alkujaan brittiläinen lintuharrastajan tietoteos, jonka on kirjoittanut Martin Schneck. Teoksen on suomentanut Reija Becks, ja sen on täydentänyt suomalaiselle lukijalle Pertti Koskimies. Se on ilmestynyt suomeksi 2010 Readme.fi:n kustantamana.
Kirjoittajista Martin Schneck on kirjoittanut yli 20 luontoaiheista kirjaa ja runsaasti lehtiartikkeleita. Hän järjestää luontoon liittyviä tilaisuuksia ja toimii luontoretkioppaana. Pertti Koskimies on lintuihin erikoistunut biologi ja tietokirjailija. 
Teos sisältää käytännön vinkkejä lintuharrastajalle ja lintuaiheisia anekdootteja. Se sisältää neuvoja uusia lajien tavoittamiseksi ja lintujen houkuttelemiseksi pihapiiriin. Lopussa on lueteltu sata lintutornia pääasiassa Etelä-Suomesta.
Henryk Arctowski

Henryk Arctowski (15. heinäkuuta 1871, Varsova – 21. helmikuuta 1958) oli puolalaissyntyinen tieteilijä ja napa-alueiden tutkija. 
Arctowski osallistui vuonna 1897 Belgian antarktiselle tutkimusmatkalle, joka kesti vuoteen 1899 asti. Hän osallistui matkan päätyttyä retken aikana kerätyn tiedon analysointiin Belgiassa. Arctowski oli toisen maailmansodan syttyessä vuonna 1939 Yhdysvalloissa eikä voinut tämän takia enää palata Puolaan, vaan hän otti vastaan työn Smithsonian-instituutissa Washingtonissa.
Arctowskin mukaan on nimetty puolalainen Kuningas Yrjön saarella sijaitseva Henryk Arctowskin tutkimusasema sekä useita maantieteellisiä paikkoja Antarktiksella sekä Länsimaan saarella.
Last Chaos

Last Chaos on Aeria Gamesin julkaisema fantasia-MMORPG peli. Peli on ilmaiseksi ladattavissa, eikä se vaadi minkäänlaista kuukausimaksua.
Hahmoluokat.
Hahmoluokkia on Last Chaos -videopelissä seitsemän, ne ovat: 
Järjestelmävaatimukset.
Käyttöjärjestelmä: "Microsoft Windows 2000 tai uudempi"
CPU: "Intel Pentium III 1 GHz tai tehokkaampi"
Keskusmuisti: "512 Mt"
Kiintolevy: "1,5 Gt vapaata tilaa"
Näytönohjain: "GeForce2 MX/Radeon 7500 (32 Mt VRAM) tai tehokkaampi"
Äänikortti: "DirectX 9.0c yhteensopiva näytönohjain"
Verkkoyhteys: "56 kt/s tai nopeampi"
Arnold

Arnold on saksalaisperäinen miehen etunimi, joka merkitsee ”kotkan tavoin hallitsevaa”. Nimi on käytössä myös sukunimenä.
Suomessa nimi Arnold on toukokuun 2025 loppuun mennessä annettu 1 556 miehelle ja muutamalle naiselle. Nimeä ei ole suomen­kielisessä kalenterissa, mutta suomen­ruotsalaisen kalenterin mukaan Arnoldin nimipäivä on 16. marraskuuta. Nimestä on käytössä myös lyhentymät Arno ja Aarno.
F. H. B. Lagus

Frithiof Henrik Bernhard Lagus (19. tammikuuta 1855 Sumiainen – 29. maaliskuuta 1936 Rauma) oli suomalainen seminaarin lehtori, kirjailija ja suomentaja.
Laguksen vanhemmat olivat kappalainen, varapastori Johan Henrik Lagus ja Maria Karolina Pistolekors. Hän pääsi ylioppilaaksi 1873 Jyväskylän alkeisopistosta ja opiskeli Helsingin yliopistossa valmistuen filosofian kandidaatiksi 1890.
Lagus toimi sanomalehti Auran toimittajana 1890–1894, Sääksmäen kansanopiston opettajana 1894–1899 sekä Rauman opettajaseminaarissa kollegana 1899–1906 ja lehtorina 1906–1922.
Lagus oli naimisissa vuodesta 1891 Fanny Wilhelmina (Mimmi) Wickströmin kanssa. Lagus teki vaimonsa kanssa testamenttilahjoituksen Suomalaiselle Tiedeakatemialle. Vuodesta 1942 alkaen on tämän lahjoituksen korkotuotoista jaettu joka kolmas vuosi "Bernhard ja Mimmi Laguksen palkinto" parhaasta kasvatustieteellisestä tutkimuksesta.
Matti L. Aho

Matti Lauri Aho (9. marraskuuta 1932 Helsinki – 14. tammikuuta 1996 Helsinki) oli suomalainen järjestöjohtaja ja virkamies. Hän teki elämäntyönsä vakuutusalalla.
Ahon vanhemmat olivat ylipormestari Lauri Aho ja varanotaari Sisko Heikkilä. Aho kirjoitti ylioppilaaksi vuonna 1951. Hän valmistui oikeustieteen kandidaatiksi 1955 ja lisensiaatiksi 1960 Helsingin yliopistosta ja sai varatuomarin arvonimen 1961. Vuonna 1968 Aho väitteli oikeustieteen tohtoriksi väitöskirjalla "Varallisuusoikeudellisen oikeustoimen tulkinnasta".
Vuosina 1955–1956 Aho työskenteli Helsingin rikospoliisissa. Sieltä hän siirtyi valtionhallintoon ja toimi ensin valtiovarainministeriössä tilapäisenä esittelijänä 1957–1959 ja sitten opetusministeriössä tilapäisenä esittelijänä 1959–1961, ylimääräisenä esittelijänä 1961 ja tiedetoimiston päällikkönä vuodesta 1962. Vuosina 1969–1970 Aho toimi oikeusministeriön lainvalmistelutehtävissä lainsäädäntöneuvoksena ja osallistui muun muassa vahingonkorvauslain valmisteluun. Hän teki pitkän uran Suomen Vakuutusyhtiöiden Keskusliitossa (SVK), jossa hän työskenteli ensin varatoimitusjohtajana 1971–1972 ja sitten toimitusjohtajana 1972–1993 eläkkeelle jäämiseen saakka.
Aholla oli useita luottamustehtäviä. Hän oli Suomen Lakimiesliiton hallituksen puheenjohtaja 1971–1972 ja liiton puheenjohtaja 1973–1979, Suomen Kulttuurirahaston hallituksen varapuheenjohtaja 1982–1985, Suomen Kansallisteatterin hallituksen puheenjohtaja 1988–1993 ja Veronmaksajain Keskusliiton puheenjohtaja 1984–1993. Hän toimi myös muun muassa Euroopan vakuutuskomitean (CEA) varapresidenttinä 1976–1978 ja 1982–1984.
Aholle myönnettiin vakuutusneuvoksen arvonimi.
Hans Keilson

Hans Keilson (12. joulukuuta 1909 – 31. toukokuuta 2011) oli saksalaissyntyinen alankomaalainen psykoanalyytikko ja kirjailija. Hän oli juutalainen ja pakeni natsihallintoa vuonna 1936. Hänen vuonna 1933 julkaistu romaaninsa kiellettiin myöhemmin, ja häneltä kiellettiin myös lääketieteen harjoittaminen. Natsit miehittivät Alankomaat, missä Keilson piilotteli ensimmäisen tyttärensä syntyessä vuonna 1941. Saksalainen katolilainen, josta sodan jälkeen tuli Keilsonin ensimmäinen vaimo (ja joka myös kääntyi juutalaisuuteen), väitti parin yhteisen lapsen isäksi saksalaista sotilasta. Keilsonin vanhemmat kuolivat Auschwitzissä.
Keilsonin potilaista monet olivat traumatisoituneita juutalaisia lapsia, joiden vanhemmista osan natsit olivat surmanneet. Hän kirjoitti traumoista uraauurtavan tutkimuksen, mutta häneltä on ilmestynyt myös romaaneja ja runoutta. Elokuussa 2010 "The New York Timesin" kirja-arvostelussa Francine Prose arvioi yli puoli vuosisataa vanhat Keilsonin romaanit "Vastustajan kuolema" ("Der Tod des Widersachers") ja "Komedia mollissa" ("Komödie in Moll") mestariteoksiksi. Keilsonin ensimmäisen vaimon kuoltua 1969 hän meni naimisiin Marita Keilson-Lauritzin kanssa, jonka kanssa oli kuolemaansa asti naimisissa. Parilla on yhteinen tytär.
Keilsonin romaanit ovat osin omaelämäkerrallisia. Niistä on suomennettu "Vastustajan kuolema" (Like 2012) ja "Komedia mollissa" (Like 2013).
Einar Fieandt

Einar Fieandt (29. heinäkuuta 1879 Padasjoki – 25. tammikuuta 1936 Helsinki) oli suomalainen kouluneuvos, filosofian tohtori, eläintieteilijä, filatelisti ja kirjailija.
Einar Fieandtin vanhemmat olivat varatuomari, kunnallisneuvos Karl Konstantin Fieandt (1850–1940) ja Inez Johanna Stormbom. Hän oli naimisissa vuodesta 1913 Karin Alfhild Erikssonin kanssa.
Fieandt pääsi ylioppilaaksi 1899 Helsingin suomalaisesta yhteiskoulusta ja opiskeli Helsingin yliopistossa valmistuen filosofian kandidaatiksi ja maisteriksi 1904 sekä lisensiaatiksi ja tohtoriksi 1916.
Fieandt toimi maantieteen ja luonnonhistorian opettajana eri oppikouluissa ja hän oli Viitasaaren yhteiskoulun rehtori 1909–1911 sekä Viipurin Uuden Yhteiskoulun rehtori 1912–1914. Vuodesta 1926 Fieandt toimi kouluneuvoksena kouluhallituksen palveluksessa.
Fieandt toimi Suomen Filatelistiseuran puheenjohtajana 1921–1936 ja Suomen Postimerkkilehden päätoimittajana 1922–1936. Suomen Filatelistiseura on jakanut vuodesta 1941 "Einar Fieandt-mitalia" ansioituneille filatelisteille.
Fieandt sävelsi ja sanoitti "Lottien laulun".
Paulette Dubost

Paulette Dubost ("Paulette Marie Emma Deplanque"; 8. lokakuuta 1910 Pariisi – 21. syyskuuta 2011) oli ranskalainen näyttelijä, joka aloitti uransa 7-vuotiaana Pariisin oopperassa. Hän esiintyi sittemmin muun muassa Lisetten roolissa Jean Renoir'n elokuvassa "Pelin säännöt" (1939). Renoir’n lisäksi muita ohjaajia, joiden kanssa Dubost työskenteli, olivat muiden muassa Jacques Tourneur, Marcel Carné, Julien Duvivier, Preston Sturges ja Max Ophüls. Hän esiintyi elokuvissa vanhuusiälläkin: hänen filmografiansa ulottuu vuodesta 1931 vuoteen 2007.
Lapalumijäkälä

 
Lapalumijäkälä ("Flavocetraria nivalis") on lumijäkälien sukuun kuuluva vaaleankellertävä röyhelömäinen pensasjäkälä. Se on päältä verkkoryppyinen ja kouruinen. Ulkonäöltään se on läheinen etenkin kourulumijäkälän ("Flavocetraria cucullata") kanssa. Lapalumijäkälä on yleinen muun muassa Pohjois-Skandinaviassa ja -Suomessa. Se kasvaa tiheinä mättäinä usein tunturikankailla. Etelä-Suomessa lapalumijäkälä on sen sijaan harvinainen.
Lapalumijäkälän jäkäläaineena eli sekundaarisena aineenvaihduntatuotteena esiintyy usniinihappoa (C18H16O7) ja protolikesteriinihappoa (C19H32O4).
Michio Mado

Michio Mado (; 16. marraskuuta 1909 Tokuyama – 28. helmikuuta 2014) oli yksi Japanin maineikkaimmista lapsille kirjoittavista runoilijoista. Hän sai Hans Christian Andersen -palkinnon vuonna 1994. Hän aloitti runouden kirjoittamisen teini-iässään, ja keisarinna Michiko on kääntänyt hänen tuotantoaan englanniksi. Kokoelmassa "The Animals: Selected Poems" (1992) runot esitetään sekä japaniksi että englanniksi. Madon tuotantoon kuuluu myös lauluja.
Mado syntyi Tokuyamassa ja jäi lapsena viideksi vuodeksi isoisänsä luo muun perheen lähdettyä Taiwaniin. Hän kuitenkin liittyi muun perheen seuraan 10-vuotiaana. Hän toimi myöhemmin insinöörinä. Vuonna 1993 Eiji Ito keräsi hänen kaikki 1 200 runoaan täydelliseksi kokoelmaksi.
Mado kuoli 104-vuotiaana vanhuuteen 28. helmikuuta 2014.
Miguel Morayta

Miguel Morayta (15. elokuuta 1907 Ciudad Real, Espanja – 19. kesäkuuta 2013) oli espanjalaissyntyinen elokuvaohjaaja ja -käsikirjoittaja, joka teki pitkän uransa Meksikossa. Hän oli Espanjan sisällissodan syttyessä tykistön upseeri, joka liittyi tasavaltalaisten puolelle. Francon voiton jälkeen hän lähti Ranskaan ja Afrikkaan, mistä hän saapui vuonna 1941 Meksikoon.
Moraytan esikoiselokuva oli vuonna 1943 ilmestynyt "Caminito alegre". Muita hänen elokuviaan ovat esimerkiksi "El Mártir del Calvario" (1952), "Amor se dice cantando" (1959) ja "San Sebastianin tykit" (1968).
Rusted Pieces

Rusted Pieces on Megadethin vuonna 1991 julkaisema kotivideo. Se sisältää yhtyeen siihen asti julkaisemat kuusi sensuroimatonta musiikkivideota, joista Dave Mustaine ja David Ellefson vuorotellen kertovat.
Video on julkaistu VHS, Laserdisc sekä DVD-formaateissa.
Idols (3. tuotantokausi)

Suomen Idolsin kolmas tuotantokausi alkoi 4. tammikuuta 2007 MTV3-kanavalla. Samaan aikaan alkoi "Idols" Extra Sub-tv-kanavalla. Kauden koelaulut järjestettiin loka–marraskuussa 2006 Tampereella, Turussa, Oulussa ja Helsingissä. Koelaulajia oli noin 2 000, joista 80 pääsi jatkoon. Ohjelman tuomarit olivat Jone Nikula, Nina Tapio ja Asko Kallonen. Kolmannella tuotantokaudella ohjelman yläikäraja nostettiin 30 vuoteen; aiemmin se oli 28 vuotta. Kausi päättyi pitkäperjantaina 6. huhtikuuta kuudenteen finaalilähetykseen. Kauden voittajaksi selviytyi Ari Koivunen. Muita kolmannen tuotantokauden kautta julkisuuteen ponnahtaneita artisteja ovat etenkin Anna Abreu ja Kristian Meurman.
Tuomarit.
Vierailevat tuomarit.
Finaaleissa tuomareilla oli käytössä myös sininen ja punainen valo -toiminto. Sininen valo tarkoittaa, että esitys oli hyvä. Punainen valo taas tarkoittaa sitä, että tuomari ei tykännyt esityksestä.
Tuotantokauden kulku.
Koelaulajia oli yhteensä noin 2 000, joista 80 pääsi jatkoon. Koelaulujen jälkeen kilpailu jatkui perinteisesti teatteriviikonlopulla, joka järjestettiin Helsingissä 25. tammikuuta 2007. Semifinaaleihin eteni yhteensä 24 kilpailijaa, jotka jaettiin neljän hengen pienryhmiin: kolmeen poikaryhmään ja kolmeen tyttöryhmään. Pienryhmistä eniten ääniä saanut kilpailija jatkoi finaalilähetyksiin. Kuuden suoraan jatkoon päässeen kilpailijan (Panu Larnos, Kristiina Brask, Ari Koivunen, Johanna Hämäläinen, Kristian Meurman ja Anna Abreu) lisäksi tuomaristo valitsi jo pudonneiden semifinalistien joukosta vielä seitsemännen finalistin, Mia Permannon.
Ensimmäinen finaali laulettiin Helsingissä torstaina 1. maaliskuuta 2007 Linnanmäen Peacock-teatterissa, jossa kilpailusta karsiutui Johanna Hämäläinen. Toisessa finaalissa putosi Mia Permanto, kolmannessa Panu Larnos, neljännessä Kristian Meurman ja viidennessä Kristiina Brask. Viimeinen finaali järjestettiin pitkäperjantaina 6. huhtikuuta Helsingin jäähallissa, jossa vastakkain olivat kaksi jäljelle jäänyttä kilpailijaa, Anna Abreu ja Ari Koivunen. Kilpailun voitti Ari Koivunen, joka sai 57 prosenttia äänistä.
Kolmannen "Idols"-kauden finalistien yhteislevytys oli cover-versio Neljä Baritonia -yhtyeen kappaleesta ”Pop-musiikkia”.
Jaksot.
Jaksoja esitettiin ensin kahdesti viikossa, torstaisin ja sunnuntaisin kello 20.00–21.00. Ensimmäisestä finaalista lähtien ohjelmaa esitettiin kerran viikossa, sunnuntaisin kello 20.00–21.30. Tuloslähetykset tulivat kello 22.30–22.45.
Get Off of My Cloud

Get Off of My Cloud on brittiläisen The Rolling Stones -yhtyeen vuonna 1965 ilmestynyt kappale ja single. Se oli yhtyeen viides perättäinen ykköshitti Britanniassa, missä sitä myytiin nopeassa tahdissa 250 000 kappaletta sekä toinen perättäinen listaykkönen Yhdysvalloissa. ”Get Off of My Cloud” sisältyi Yhdysvalloissa julkaistulle albumille "December's Children (And Everybody's)", mutta Britanniassa se ilmestyi vain singlenä.
Kappaleen sanoitus leikittelee huumeisiin viittaavilla termeillä, minkä vuoksi jotkut radiokanavat karttoivat kappaletta. Solisti Mick Jaggerin mukaan hän teki kappaleen sanoituksen ja kitaristi Keith Richards puolestaan sävellyksen. Richards on kertonut, että kappale oli ”painu pois” -kehotus niille, jotka jatkuvasti vaativat yhtyettä tekemään seuraajan menestyssingle ”(I Can’t Get No) Satisfactionille”.
Anne Taskinen alias Heinäsirkka levytti kappaleen vuonna 1986 nimellä ”Helsingin yöt”. Käännös oli Taskisen oma. 
Kappaleet singlellä.
A-puoli
B-puoli
In My Darkest Hour

In My Darkest Hour on Megadethin kappale yhtyeen kolmannelta studioalbumilta So Far, So Good... So What!, joka on julkaistu vuonna 1988. Albumin remasteroidun version kansilehtisen mukaan yhtyeen kitaristi-laulaja Dave Mustaine kirjoitti kappaleen yhdeltä istumalta, sen jälkeen kun oli kuullut entisen yhtyetoverinsa, Metallican basisti Cliff Burtonin kuolemasta syyskuussa 1986.
Sanoma.
CD:n kansilehtisen mukaan Mustaine kirjoitti kappaleen sanat yhtyeen basistin, David Ellefsonin kanssa. Vaikka kappaleen syntyä inspiroikin Cliff Burtonin kuolema, sanat viittaavat Mustainen epäonnistuneeseen parisuhteeseen silloisen tyttöystävänsä kanssa.
Støren

Støren on taajama Trøndelagin läänissä Norjassa ja Midtre Gauldalin kunnan hallinnollinen keskus. Taajama sijaitsee noin 50 kilometriä Trondheimista etelään ja siellä oli 2 305 asukasta vuonna 2023. 
Tiet E6 ja riksvei 30 kohtaavat Størenissä. Kirkonkylä on Dovrenin radan ja Rørosin radan solmukohta, kuten myös lohijokien Gaula ja Sokna yhtymäpaikka.
Historiaa.
Støren oli aiemmin oma itsenäinen kuntansa, mutta vuona 1964 Støren, Budal, Singsås ja Soknedal yhdistettiin uudeksi Midtre Gauldalin kunnaksi.
Størenin kirkko on vuodelta 1817.
The Monster Ball Tour

The Monster Ball Tour on yhdysvaltalaisen pop-laulaja Lady Gagan toinen kiertue. Toukokuussa 2011 päättynyt, 201 konserttia käsittänyt kiertue tuotti (200 konsertilla) yhteensä 227,4 miljoonaa dollaria, mikä tekee siitä yhden kaikkien aikojen tuottoisimmista kiertueista.
Kappaleet.
Encore
Meksikonsieppari

Meksikonsieppari ("Xenotriccus mexicanus") on Meksikossa ja Guatemalassa tavattava tyranneihin kuuluva varpuslintu.
Koko ja ulkonäkö.
Kooltaan meksikonsieppari on noin 14 cm. Väritykseltään laji on päästään ja selästään harmahtavan ruskea ja silmien ympärillä on vaaleat renkaat. Päälaella on pitkähkö töyhtö. Rinnastaan laji on väriltään ruskea ja vatsastaan valkoinen. Keskivatsassa on myös keltaista väriä.
Levinneisyys ja elinympäristö.
Meksikonsiepparia tavataan Meksikon keski- ja eteläosista sekä Guatemalasta Laguna del Tigren kansallispuistosta. Linnun elinympäristöä ovat kuivat ja puolikuivat metsämaat. Erityisesti laji liikkuu tiheiköissä. Meksikonsiepparin elinympäristöt sijaitsevat yleensä 900–2 000 metrin korkeudella merenpinnasta. Meksikonsiepparin elinympäristöä uhkaavat laidunmaiden ja kahvi- sekä hedelmäviljelmien leviäminen.
Elintavat.
Meskikonsiepparit liikkuvat yleensä pareittain. Laji käyttää ravintonaan hyönteisiä. Niitä se pyydystää ilmasta tai matalien pensaiden lehdiltä. Linnun pesä on kuppimainen ja rakennetaan heinistä ja risuista pensaaseen ja vain naaras hoitaa pesän rakentamisen. Naaras munii kahdesta kolmeen kellertävän valkoista punaruskeapilkullista munaa ja hautoo niitä noin kaksi viikkoa.
Meksikonsiepparikannan kooksi arvioidaan 20 000–50 000 yksilöä.
Azarath (yhtye)

Azarath on puolalainen death metal -yhtye, joka on perustettu vuonna 1998 Tczewissä, Puolassa. Yhtyeen perustivat yhdessä kitaristi "D.", vokalisti Bruno sekä rumpali Inferno, joka on yhtyeen nykyisen kokoonpanon ainoa perustajajäsen.
Diskografia.
Studioalbumit
Split-albumit
Demot
Kokoonpano.
Entiset jäsenet
Dag-Eilev Fagermo

Dag-Eilev Fagermo (s. 28. tammikuuta 1967) on norjalainen jalkapallovalmentaja ja entinen pelaaja. 
Ura.
Fagermo pelasi omalla urallaan Norjan alemmilla sarjatasoilla edustaen Raufossia, Kjappia ja Snøggiä. Valmennusuransa hän aloitti 1995 IL Skparhedinissä, joka pelasi Fagermon johdolla parhaimmillaan Norjan kolmanneksi korkeimmalla sarjatasolla. Vuonna 2002 hän siirtyi Pors Grenlandin päävalmentajaksi ja nosti seuran Adeccoligaeniin, jossa se pelasi Fagermon johdolla kaudella 2004. Tämän jälkeen hän jätti seuran ja valmensi kaudella 2005 Notoddenia.
Kaudella 2006 Fagermo johdatti Strømsgodsetin Adeccoligaenin voittajana pääsarjaan. Fagermon debyyttikausi pääsarjavalmentajana sujui hyvin ja seura varmisti sarjapaikkansa sijoittumalla kymmenenneksi. Kauden 2007 jälkeen Fagermo jätti Strømsgodsetin ja siirtyi Odd Grenlandin päävalmentajaksi. 
Oddissa Fagermo onnistui heti ensimmäisellä kaudellaan tavoitteessaan palauttaa seura pääsarjatasolle. Pääsarjassa Fagermon valmentama seura on sen jälkeen säilynytkin. Ensimmäinen kausi toi heti komeasti neljännen sijan ja kaudella 2014 joukkue sijoittui kolmanneksi. Norjan cupissa Fagermo luotsasi Oddin välieriin kolmesti perättäin vuosina 2008–2010 ja finaaliin vuonna 2014. 
Tammikuun lopussa 2020 Fagermo jätti Oddin yli 10 vuoden valmennuspestinsä jälkeen ja siirtyi Vålerengan päävalmentajaksi. Fagermo luotsasi Vålerengan debyyttikaudellaan Eliteserienissä kolmanneksi, mikä oli joukkueen paras sijoitus 10 vuoteen. Kausilla 2021 ja 2022 menestys jäi vaisummaksi. Lopulta Fagermo jätti seuran kesäkuussa 2023 seuran juututtua putoamiskamppailuun.
Andreas Johnson

Andreas Johnson (s. 22. maaliskuuta 1970 Bjärred) on ruotsalainen pop/rock -laulaja ja lauluntekijä.
Debyyttialbuminsa, "Cottonfish Tales" hän julkaisi vuonna 1997. Vuonna 1999 hän teki kansainvälisen hitin "Glorious", jota on käytetty myös mm. Volvon, Nutellan ja Vauxhallin mainoksissa. Single julkaistiin hänen toisella albumillaan "Liebling".
Johnsonin kolmas albumi "Deadly Happy", julkaistiin vuonna 2002, ja neljäs albumi "Mr Johnson, Your Room Is On Fire" vuonna 2005. Vuonna 2006 Johnson osallistui Ruotsin Euroviisukarsintaan, Melodifestivaleniin, jossa hän sijoittui kolmanneksi.
24. helmikuuta 2007 Johnson osallistui toistamiseen Ruotsin Melodifestivalen -kilpailuun, kappaleella "A Little Bit of Love", joka selviytyi kilpailun finaaliin. 10. maaliskuuta 2007 kappale sijoittui toiseksi Ruotsin karsinnassa, häviten The Arkin kappaleelle "The Worrying Kind".
Vuonna 2008 hän osallistui Melodifestivaleniin yhdessä Carola Häggkvistin kanssa. Heidän esittämä kappale ei selviytynyt Ruotsin karsinnan finaaliin. Vuoden 2010 Melodifestivaleniin hän osallistui kappaleella "We Can Work It Out", joka sijoittui finaalissa kuudenneksi. Hän osallistui kilpailuun myös vuosina 2012 ja 2015, kappaleilla "Lovelight" ja "Living to Die", mutta ei päässyt kummallakaan kerralla finaaliin.
Glastonbury Tor

Glastonbury Tor on Glastonburyn kylässä Somersetin kreivikunnassa sijaitseva kukkula Lounais-Englannissa. Kukkula on noin 158 metriä korkea ja sen laella sijaitsee tunnettu 21 metriä korkea Saint Michaelin raunoitunut kirkontorni, joka on jäännös keskiaikaisesta kirkosta.
Glastonbury Tor on ollut aikoinaan lähes saari, sillä meri peitti Somersetin tasangon maat Mendipin ja Quantockin kukkuloiden välillä. Lähistöltä löytyneet rautakautisten järvikylien jäännökset vahvistavat, että Glastonburyyn on voitu purjehtia veneellä.
"Tor" on paikallinen kelttiläisperäinen sana, joka tarkoittaa kukkulaa tai mäkeä.
Vapauden muistomerkki

Vapauden muistomerkki (, puhekielessä "Milda") sijaitsee Riiassa Latviassa. Riian vanhassakaupungissa sijaitseva muistomerkki kunnioittaa Latvian vapaussodan (1918–1920) kaatuneita. Se pystytettiin vuonna 1935. 42 metriä korkea muistomerkki on tehty graniitista, travertiinistä ja kuparista, ja se toimii usein julkisten kokoontumisten ja virallisten tilaisuuksien keskipisteenä Riiassa.
Veistokset ja korkokuvat muistomerkissä kuvaavat Latvian kulttuuria ja historiaa. Muistomerkin yläosassa on vapaudenjumalatar Milda, joka pitelee päänsä yläpuolella kolmea tähteä, jotka puolestaan kuvaavat Latvian eri alueita (Kurzeme, Vidzeme ja Latgale).
Bumthang

Bumthang on yksi Bhutanin 20 piirikunnasta (dzongkhag). Se muodustuu neljästä laaksosta, joissa on monia ikivanhoja temppeleitä ja buddhalaisten pyhimysten syntymäpaikkoja. Bhutanin kuningassuvun esi-isä Pema Lingpa syntyi Bumthangissa.
Maaston korkeus on 2500–4000 metriä merenpinnasta. Tyypillisiä viljelykasveja ovat perunat, ohra, vehnä ja tattari.
Bumthangin piirikunnan pinta-ala on 2 611 neliökilometriä, ja sen pääkaupunki on Jakar. Piirikunnan asukasluku vuoden 2017 väestönlaskennan mukaan on 17 820.
Nathan Baker

Nathan Luke Baker (s. 23. huhtikuuta 1991) on englantilainen jalkapalloilija, joka pelasi yli sata liigaottelua Aston Villassa keskuspuolustajana. Vuonna 2017 hän siirtyi Bristol Cityyn.
Ura.
Aston Villa.
Baker allekirjoitti Villa-sopimuksen 13-vuotiaana ja debytoi akatemiassa vuonna 2007. Hän oli Villan puolustuksen kulmakivi yhdessä Ciaran Clarkin kanssa kaudella 2007–2008. Hän teki yhden maalin 23. esiintymisessä akatemian joukkueessa sinä kautena, ja 2 maalia 7. pelissä reservijoukkueelle. 
Puolustaja pääsi edustusjoukkueeseen kesällä 2008. Baker kuitenkin istui suurimman osan ajastaan penkillä, mutta loppuvuodesta 2008 hän sai numeron 48. 
Lincoln City.
Lokakuussa 2009 Baker allekirjoitti kuukauden mittaisen lainasopimuksen Eric Lichajin kanssa Lincoln Citylle. Lincoln City pidensi Bakerin lainaa 2009–2010 loppuun saakka.
Survivor Series (2010)

Survivor Series (2010) on tuleva showpaini pay-per-view (PPV) tapahtuma, minkä tuottaa World Wrestling Entertainment (WWE), ja se järjestetään 21. marraskuuta, 2010 American Airlines Arenalla Miamissa, Floridassa. Tapahtuma tulee olemaan 24. vuosittainen Survivor Series -tapahtuma.
Vuoden 2009 Survivor Series -tapahtuma piti olla viimeinen, kun lehdistä tilaisuudessa helmikuussa 2010, WWE:n johtaja, Vince McMahon ilmoitti uudistaa marraskuun PPV:n ja muuttaa sen nimen. Kesäkuussa 2010, nimi otettiin takaisin käyttöön ja WWE aloitti lippujen myynnin tapahtumaan.
Taustaa.
Pääfeudi RAW brändistä on Nexusin johtajan, Wade Barrettin ja WWE mestarin Randy Ortonin välillä mestaruudesta, missä Nexusin jäsen, John Cena on spesiaali tuomarina. Hell in a Cell -tapahtumassa, kaksi kuukautta sitten, John Cena hävisi matsissa Wade Barrettille ja joutui liittymään Nexukseen ja tottelemaan Barrettin käskyjä tai muuten hänet erotettaisiin. Cena auttoi Barrettia voittamaan #1 haastajuuden WWE -mestaruuteen battle royalissa. Bragging Rightsissa, edellisessä PPV:ssä, Barrett kohtasi Ortonin WWE -mestaruusottelussa, minkä stipulaationa oli; jos Barrett voittaa ottelun Cena saa jäädä WWE:hen, mutta jos Barrett häviää Cena erotettaisiin WWE:stä. Matsin aikana, Cena sekaantui matsiin ja iski Barrettille Attitude Adjustmentin ja Barrett voitti diskauksella matsin, mutta ei saanut titteliä, koska mestaruudet vaihda käsiä, jos tulee diskatuksi singles matsissa. Seuraavan illan RAW'ssa, Cena voitti Ortonin diskauksella, minkä ansiosta Barrett sai päättää spesiaali tuomariksi heidän väliseen otteluun Cenan. Barrett lisäsi stipulaation matsiin; jos hän ei voita mestaruutta Cena erotetaan, mutta jos hän voittaa Cena vapautuu Nexuksesta. 8. marraskuuta RAW'ssa, toimitusjohtaja lisäsi matsiin stipulaation, että matsin voi voittaa vain selätyksellä tai luovutuksella, eikä Nexus saisi sekaantua otteluun.
Pääfeudi SmackDown brändistä on Edgen ja mestarin, Kanen välillä World Heavyweight -mestaruudesta. Kanen voitettua hänen veljensä The Undertakerin Bragging Rightsissa Buried Alive matsissa kolmen kuukauden sodan jälkeen, Alberto Del Rio, Rey Mysterio ja Edge sekaantuivat Kanen järjestämiin hautajaisiin. Myöhemmin illalla, kolme kohtasivat Triple Threat ottelussa, minkä voittaja nimetään uudeksi #1 haastajaksi. Edge voitti matsin ja hän ansaitsi matsin Kanea vastaan World Heavyweight -mestaruudesta.
Chukha

Chukha on yksi Bhutanin 20 piirikunnasta (dzongkhag). Se sijaitsee maan länsiosassa, ja ainoa tieyhteys Intiaan kulkee sen läpi. Piirikunnassa on suuria vesivoimaloita. Vuosina 2002–2006 Chukhan vesivoimala tuotti 30 % maan vientituloista.
Chukhan piirikunnan pinta-ala on 1 728 neliökilometriä, ja sen pääkaupunki on Chukha. Piirikunnan asukasluku vuoden 2017 väestönlaskennan mukaan on 68 966.
Evankelis-luterilainen vapaakirkko Tanskassa

Evankelis-luterilainen vapaakirkko Tanskassa () on evankelis-luterilainen vapaakirkko Tanskassa. Kirkon jäsenmäärä on noin 140 henkeä. Se on jäsenenä Kansainvälisessä luterilaisessa neuvostossa.
Historia.
Vapaakirkon ensimmäinen seurakunta perustettiin vuonna 1855 Kööpenhaminassa muutama vuosi sen jälkeen kun Tanskassa oli annettu uskonnonvapaus. Seurakunnan perusti pastori N. P. Grunnet. Perustajien mielestä tuolloin oli alkanut sekularisaatio Tanskan kansankirkossa. Seurakunnan nimeksi tuli "Kööpenhaminan Vapaa Ev.-Lut. Seurakunta". Vuoteen 1863 mennessä kirkolla oli jo 10 seurakuntaa ja noin 2000 jäsentä. Näitten hoidossa Grunnet turvautui maallikkosaarnaajiin.
Bornholmissa oli suuri joukko ihmisiä liittynyt sinne perustettuun tunnustukselliseen seurakuntaan pastori Tandbergin kera. Seurakuntaa johti maallikkosaarnaaja Christian Möller. Tandberg osoittautui opiltaan epäluterilaiseksi ja hän lähti Amerikkaan. Näitten välienselvittelyjen seurauksena Möller erosi kannattajineen Grunnetin johtamasta kirkosta ja perusti oman yhdistyksen liittyen myöhemmin takaisin kansankirkkoon. Grunnetin johtamissa seurakunnissa oli vuonna 1890 enää noin 840 jäsentä. Myös muut maallikkosaarnaajat tulivat tyytymättömiksi ja heidän mukanaan suurin osa jäljellejääneistä jäsenistä erosi vuonna 1895 Grunnetista ja perusti oman vapaakirkon.
Seurakunnat.
1800-luvun lopussa syntyivät seurakunnat Kööpenhaminan lisäksi Sjællandiin, Langelandiin, Fyniin, Bornholmiin ja Jyllantiin. 1900-luku on ollut kirkolle nousua sekä laskua. Seurakunnista nuorin on Århusissa, jonne se perustettiin vuonna 1984. Nykyään seurakuntia on kaksi:
Muita saarnapaikkoja ovat Svendborg, Tullebølle ja Odense.
Aiheesta muualla.
http://www.vivit.dk/
Epolettilepakko

Epolettilepakko ("Epomophorus wahlbergi") on elinvoimainen hedelmälepakkolaji. Nimensä epolettilepakko saa lajin urosten olkapäillä olevista karvatupsuista, eli "epoleteista". Olkakarvatupsujen koko ja tummuus määrittelevät uroksen aseman yhteisössä. Lajia esiintyy Afrikassa. Nisäkäsnimistötoimikunta ehdotti lajille uutta nimeä ”epolettihekko”.
Päivisin epolettilepakot oleskelevat puissa, ja öisin ne lähtevät keräämään ravintoa. Niille kelpaavat muun muassa hedelmät, puiden kukintojen mesi ja siitepöly.
Anatomia.
Epolettilepakoiden naaraat ovat uroksia pienempiä. Lajin edustajien ruumiin pituus on noin 15 cm ja paino 100 g. Niiden kyynärvarren pituus on noin 8,4 cm ja siipien leveys 50 cm.
Isohiirenhäntälepakko

Isohiirenhäntälepakko ("Rhinopoma microphyllum") on yksi kolmesta hiirenhäntälepakoiden heimoon kuuluvasta lepakkolajista. Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin ”isohäntälepakko”.
Levinneisyys ja elintavat.
Lajia esiintyy Afrikassa Marokosta Nigeriaan ja Sudaniin. Lisäksi se on levinnyt myös idemmäksi Thaimaahan asti. Isohiirenhäntälepakot oleskelevat muun muassa vanhoissa rakennuksissa, luolissa, tunneleissa ja kaivoissa. Lepakot viihtyvät sekä yksinään että isoissa yhdyskunnissa.
Anatomia.
Hiirenhäntälepakoiden karvoitus on harmaanruskea. Lajille tyypillistä on litteä ja laiha ruumiinrakenne ja huomattavan pitkä (5–7,8 cm), hiiren häntää muistuttava häntä. Isohiirenhäntälepakon nenä näyttää siankärsältä. Ruumiin pituus on 6–8,4 cm, kyynärvarsi on 6,2–7,3 cm ja paino on 10–20 g.
Hiirenhäntälepakko kykenee kiipeämään pystysuoria seiniä pitkin nopeasti ylös ja mahtuu kulkemaan kapeista raoista.
Liejupahaputki

Liejupahaputki eli pahaputki ("Oenanthe aquatica", myös "O. phellandrium") on kaksivuotinen, Euraasiassa kasvava myrkyllinen ranta- ja vesikasvi. Suomessa laji on rauhoitettu Ahvenanmaalla.
Ulkonäkö ja koko.
Liejupahaputki kasvaa vesirajan yläpuolella 30–60 cm pitkäksi, vedessä kasvavien yksilöiden pituus voi olla jopa 150 cm. Ontto ja uurteinen varsi on paksutyvinen, juurehtiva ja hyvin haarova. Lehti on kolmiomainen ja kolme kertaa parilehdykkäinen. Kasvin uposlehdyköitten liuskat ovat hyvin kapeita ja pitkiä. Ilmalehtien lehdykät ovat 2 cm pitkiä ja puikeita, ja lehdyköiden liuskat ovat 1–2 mm leveitä ja lyhyitä. Valkoiset kukat ovat varren ja haarojen latvoissa kertosarjoissa. Kukinnon pääsarja on suojukseton, pikkusarjojen suojuksen lehdet ovat otamaisia. Verholehdet ovat suippokärkisiä ja pysyviä. Liejupahaputki kukkii Suomessa heinä-elokuussa. Kasvin hedelmä on 3,5–4 mm pitkä, leveän sukkulamainen tai munanmuotoinen, leveäharjuinen ja usein käyrä. Liejupahaputki voi levitä myös kasvullisesti varren tyveen kehittyvistä rönsyistä.
Liejupahaputki muistuttaa jonkin verran koiranputkea ("Anthriscus sylvestris") ja luhtasuoputkea ("Peucedanum palustre").
Levinneisyys.
Liejupahaputkea kasvaa lähes koko Euroopassa, lukuun ottamatta pohjoisia ja aivan eteläisimpiä osia. Levinneisyysalue ulottuu itään Keski-Aasiaan saakka. Fennoskandiassa lajia tavataan yleisenä Tanskassa ja Etelä- ja Keski-Ruotsissa. Norjassa ja Suomessa se on harvinaisempi. Suomessa liejupahaputkea tavataan kahdella alueella: Ahvenanmaalla ja Pohjanlahden rannikolla Varsinais-Suomen pohjoislaidalta Pohjois-Satakuntaan. Ahvenanmaalla liejupahaputki on uhanalainen, harvinainen laji. Manner-Suomessa pääesiintymisalue on Porin ja Merikarvian jokisuissa ja Kokemäenjoen suulla liejupahaputki on paikallisesti melko yleinen. Lajista tunnetaan myös yksi vanha löytö Etelä-Hämeestä Janakkalasta.
Elinympäristö.
Liejupahaputki kasvaa matalassa vedessä rehevissä järvissä ja merenlahtien jokisuistoissa, tulvaniittyjen lammikoissa ja tervaleppäkorvissa. Kasvupaikat ovat lieju- ja savipohjaisia.
Käyttö.
Liejupahaputken maanalaista osaa, "pahajuurta" on käytetty ennen kuumetautien hoitamiseen.
Gøsta Esping-Andersen

Gøsta Esping-Andersen (s. 1947) on tanskalainen sosiologi. Esping-Andersen on perehtynyt hyvinvointivaltioon ja sen asemaan kapitalistisissa talouksissa. Esping-Andersen toimii professorina Pompeu Fabra -yliopistossa Barcelonassa, Espanjassa.
Esping-Andersen tunnetaan parhaiten teoksestaan "The Three Worlds of Welfare Capitalism" (1990), jossa hän jakoi maailman erilaiset hyvinvointivaltiot kolmeen eri regiimiin. Esping-Andersenin jaottelussa hyvinvointivaltiot ovat joko liberaaleja (esimerkiksi Yhdysvallat), sosiaalidemokraattisia (Ruotsi) tai konservatiivis-korporatistisia (Saksa).
Barry Bannan

Barry Bannan (s. 1. joulukuuta 1989) on skotlantilainen jalkapalloilija, joka pelaa Sheffiled Wednesdayssa pelaajanumerolla 10. Hän on keskikenttäpelaaja ja on edustanut Skotlantia alle 21-vuotiaissa ja B-tasolla. Bannan on myös ollut lainalla Derby Countyssä ja Blackpoolissa. 
Ura.
Aston Villa.
Bannan aloitti Aston Villan nuorisoakatemiassa. Kaudella 2007–2008 hän teki akatemiajoukkueessa 13 maalia 32 ottelussa ja hän myös pelasi Villan reservijoukkueessa. Seuraavalla kaudella Bannan allekirjoitti kahden vuoden sopimuksen seuran kanssa. Hän debytoi joulukuussa vaihtopelaajana 1–3 tappiossa Hamburger SV:tä vastaan ja pelasi ensimmäisen kokonaisen ottelunsa helmikuussa 2009, jolloin Villa hävisi 0-2 CSKA Moskovalle. 
Bannan liittyi kuukauden lainasopimuksella Derby Countyyn maaliskuussa 2009. Hän pelasi ensimmäisen ottelunsa Sheffield Unitedia vastaan ja teki heti maalin, mutta Derby hävisi 2–4. Bannanin lainasopimusta pidennettiin kauden loppuun asti ja hän pelasi yhteensä 10 ottelua, minkä jälkeen hän palasi Aston Villa reserveihin. 
Marraskuussa 2009 Bannan liittyi lainasopimuksella Blackpooliin ja debytoi vaihtopelaajana 1–1 tasapelissä Preston North Endiä vastaan. Tammikuussa 2010 hänen lainasopimustaan pidennettiin kauden loppuun asti ja kaksi päivää myöhemmin Bannan teki ensimmäisensä maalinsa Blackpoolille. Helmikuussa 2010 Bannan, Ishmel Demontagnac ja Neal Eardley hyllytettiin yhdestä ottelusta heidän juhlittua yökerhossa heti Leicester Citylle kärsityn tappion jälkeen. 
Bannan palasi Aston Villaan 2010–11 kaudeksi ja debytoi Valioliigassa kauden ensimmäisenä päivänä. 
Maajoukkueura.
Bannan edustaa Skotlannin alle 21-vuotiaita. Marraskuussa 2010 hänet pyydettiin A-maajoukkueeseen mukaan ystävyysotteluun Färsaaria vastaan.
Île d’Orléans

Île d’Orléans on Québecin provinssiin kuuluva saari, joka sijaitsee Saint Lawrencen estuaarin alkupäässä. Sitä pidetään ranskalais–kanadalaisen kulttuurin kehtona ja yhtenä Pohjois-Amerikan ranskankielisen väestön tärkeimmistä synnyinseuduista.
Luonto ja maantiede.
Île d’Orléansin pituus on noin 33 kilometriä, leveys enimmillään 8 kilometriä ja pinta-ala lähes 200 neliökilometriä. Se sijaitsee Saint Lawrencen joessa Kanadan kilven ja Appalakkien välissä, noin viiden kilometrin päässä Québecin kaupungista koilliseen. Se on Anticostinsaaren ja Montrealinsaaren jälkeen Saint Lawrence -joen kolmanneksi suurin saari, ja sen itäisintä kärkeä pidetään Saint Lawrencen estuaarin alkupisteenä.
Île d’Orléansin pinnanmuodot ovat suhteellisen tasaiset ja maaperä erittäin hedelmällinen, minkä vuoksi se soveltuu erinomaisesti maanviljelyyn. Saaren rannat ovat jyrkät, ja sen keskiosissa kasvaa metsää. Jokia on neljä – Maheu, la Fleur, Dauphine sekä du Moulin. Pohjoisrannalla on vuonna 1935 rakennettu riippusilta, jota pitkin pääsee mantereelle lähelle Montmorencyn putouksia, Québecin korkeinta vesiputousta.
Historia ja merkitys.
Île d’Orléansin ensimmäiset asukkaat olivat Kanadan alkuperäiskansoihin kuuluvia kalastajia ja metsästäjiä, jotka kutsuivat sitä nimellä "Minigo" eli ’lumoojatar’. Ranskalainen tutkimusmatkailija Jacques Cartier löysi saaren vuonna 1535 ja antoi sille nimeksi "Île de Bacchus" siellä kasvavien viiniköynnösten vuoksi. Seuraavana vuonna hän kuitenkin vaihtoi nimen nykyiselleen Orléansin herttuan kunniaksi.
Vuonna 1636 ranskalaiset perustivat saarelle yhden Uuden-Ranskan ensimmäisistä siirtokunnista hedelmällisen maaperän houkuttelemina. Siirtokunnan alkuaikoina uudisasukkaiden ja irokeesien välille puhkesi verisiä yhteenottoja, mutta 1700-luvun alkuun mennessä elämä saarella oli rauhoittunut. Vuonna 1759 britit käyttivät saarta tukikohtana vallatessaan Québecin kaupungin.
Saaren asukkaat elivät vuoteen 1935 asti eristyksissä mantereesta, minkä ansiosta he onnistuivat säilyttämään omaleimaisen maalaiskulttuurinsa. Nykyään saarella elää lähes 7 000 ihmistä, joista monet yhä työskentelevät maataloudessa. Saarelta viedään Québecin kaupunkiin erilaisia maataloustuotteita, esimerkiksi tuoreita hedelmiä, vihanneksia, viljaa sekä vaahterasiirappia. Saari on myös suosittu matkailukohde, jossa vierailee vuosittain yli 600 000 matkailijaa.
Reima Flyktman

Reima Flyktman (s. 1966 Jyväskylä) on suomalainen valokuvaaja, graafikko ja tietokirjailija, joka on kirjoittanut yli 60 kirjaa. Niiden aiheet liittyvät tietotekniikkaan, valokuvaukseen ja puutarhaan.
Flyktmanin ensimmäinen kirja, "PC-mikron laitekirja", julkaistiin vuonna 1993. Hän kirjoitti sen yhdessä Kimmo Rouskun, Timo Rouskun, Jyrki Kivimäen ja Tapani Lahtisen kanssa. Teos oli ilmestyessään ensimmäinen suomenkielinen tietokoneita käsittelevä opas. Vuonna 1994 ilmestyi sen jatko-osa, "PC-mikron laitekirja 2". Kirjoja julkaisi alkuvaiheessa Suomen Atk-kustannus.
Flyktman on myös kirjoittanut tietokonelehtiin lukuisia artikkeleita, joista ensimmäinen julkaistiin vuonna 1988. Flyktman on työskennellyt Editassa ja eräissä muissa kustantamoissa.
Flyktman sai Suomen tietokirjailijat ry:n Tietokirjailijapalkinnon vuonna 2009.
James MacDonough

James MacDonough on yhdysvaltalainen basisti, joka oli Megadethin basistivuosina 2004–2006. Hän on toiminut myös yhtyeissä Iced Earth ja Nevermore.
Diskografia.
Iced Earth
Megadeth
Otto Brunfels

Otto Brunfels (myös Brunsfels tai Braunfels, 1488 Mainz, Saksa – 23. joulukuuta 1534 Bern, Sveitsi) oli saksalainen teologi ja kasvitieteilijä. Carl von Linné nimesi hänet ”Kasvitieteen isien” joukkoon. Hänen nimeämiensä kasvien tieteellisissä nimissä käytetään sen jälkeen liitettävää auktorilyhennettä Brunfels.
Linné nimesi tohtorinkukat ("Brunfelsia") Brunfelsin nimikkosuvuksi.
Carl Grahn

Carl Grahn (s. 8. tammikuuta 1981 Kouvola) on suomalainen uransa lopettanut jääkiekkomaalivahti. Hän pelasi suuren osan urastaan Mestiksessä, mutta pelasi myös 24 SM-liigaottelua KalPassa ja Pelicansissa.
Ura.
Grahn oli KooKoon kasvatti. Hän siirtyi B-juniori-ikäisenä KalPaan. Grahn torjui siellä kolme SM-liigaottelua kaudella 1998–1999 vain 17-vuotiaana. KalPan miesten joukkue teki kauden jälkeen konkurssin, mutta Grahn jatkoi pelejään A-nuorissa kauden 1999–2000 ja hänet varattiin sieltä Los Angeles Kingsiin numerolla 282 .
Kaudeksi 2000–2001 Grahn palasi kasvattajaseuraansa KooKoohon pelaamaan Mestistä. Hän toimi kauden kakkosmaalivahtina Sami Heikkiselle ja torjui 14 ottelussa. Kaudella 2001–2002 Grahn kuitenkin nousi KooKoon ykkösmaalivahdiksi, kun Heikkinen oli pitkään sivussa. Hän torjui 36 runkosarjaottelussa. Grahn voitti keväällä 2002 Mestiksen hopeaa ja keväällä 2003 tuli pronssia.
Grahn siirtyi kaudeksi 2003–2004 SM-liigaan ja Pelicansiin. Hän nousi harjoituspelien vahvoilla otteillaan joukkueen aloittavaksi ykkösmaalivahdiksi Mikko Rämön ohi. Grahn kuitenkin putosi nopeasti taas joukkueen kakkosmaalivahdiksi. Lokakuussa 2003 hän siirtyi lainalle Kiekko-Vantaaseen, kun Pelicans lainasi maalivahtiosastolleen Jokereiden Markus Helasen. Grahn pelasi Vantaalla kahdeksan ottelua, kunnes hän palasi marraskuussa Pelicansiin, kun Helanen puolestaan palasi taas Jokereihin. Grahn pelasi liigajumboksi jääneessä Pelicansissa yhteensä 21 ottelua.
Huhtikuussa 2004 Grahn palasi KooKoohon. Kahden siellä ykkösmaalivahtina vietetyn kauden jälkeen hän pelasi kauden 2006–2007 Ruotsin I-divisioonan Olofströms IK:ssa. Grahn palasi kaudeksi 2007–2008 Kiekko-Vantaaseen. Hän toimi kakkosmaalivahtina Matti Kaltiaiselle ja torjui vain 10 ottelussa. Kausi jäi Grahnin uran viimeiseksi.
Maajoukkue.
Grahn pelasi 4 B-maaottelua ja 27 maaottelua ikäkausimaajoukkueissa.
Andrea Cesalpino

Andrea Cesalpino (, joskus myös Cesalpinus) (1524 tai 1525 – 23. helmikuuta 1603) oli italialainen lääkäri, filosofi ja kasvitieteilijä. Hän esitti vuonna 1583 ensimmäisen yrityksen luokitella kasvit pelkästään niiden biologisten ominaisuuksien pohjalta. Modernin biologisen taksonomian 1600-luvun lopulla luoneet luonnontutkijat havaitsivat Cesalpinon ennakoineen merkittävästi heidän ajatuksiaan.
Cesalpinon nimeämien kasvien tieteellisissä nimissä käytetään nimen perään lisättävää auktorilyhennettä "Cesalpino".
FC Dordrecht

FC Dordrecht on alankomaalainen jalkapalloseura, joka pelaa kaudella 2021–2022 maan toiseksi korkeimmalla sarjatasolla, Eerste divisiessä. Seuran päävalmentajana toimii Jan Zoutman.
Historia.
Dordrechtsche Football Club perustettiin 16. elokuuta 1883 ja siitä tuli ammattilaisseura 1954. Seuraava suuri tapahtuma oli vuonna 1972, kun seura jakautui ammattilais- ja amatöörijoukkueisiin. Amatöörijoukkue oli nimeltään DFC Dordrecht ja ammattilaisjoukkueesta tuli FC Dordrecht. Seura organisoitui uudelleen 1979, minkä johdosta se sai myös uuden nimen Drechtsteden ’79. Se nousi Alankomaiden pääsarjaan, Eredivisieen, vuonna 1983, mutta putosi heti takaisin. Dordrecht kuitenkin palasi takaisin Eredivisieen kaudella 1988–89.
Vuonna 1990 seura sai jälleen uuden nimen – Dordrecht ’90. He eivät nousseet Eredivisieen vuonna 1991, mutta pääsivät sinne yhdessä Schiedam Voetbal Verenigingin (SVV) kanssa, joka oli heidän naapuriseuransa. Seura käytti nimeä SVV/Dordrecht ’90 kahden kauden ajan, mutta vuonna 1993 SVV jätettiin pois. Viimeisin nimenmuutos tapahtui vuonna 2001, jolloin seura vaihtoi nimensä takaisin FC Dordrechtiin, jota se käytti vuosine 1972–1979. Kuuluisin seurassa pelannut pelaaja on Johan Cruijff, joka pelasi kolme ystävyysottelua tammikuussa 1981.
Havelock

Havelock tai Havelok tarkoittaa muun muassa seuraavia:
Laivoja.
"HMS Havelock" on ollut kolmen Britannian Kuninkaallisen laivaston aluksen nimenä.
Hannes Lohi

Hannes Lohi (s. 14. lokakuuta 1974 Rovaniemen maalaiskunta) on Helsingin yliopiston eläinlääketieteellisen molekyyligenetiikan professori. Hän johtaa koirien geenien tutkimusryhmää. 
Lohi kirjoitti ylioppilaaksi 1993 Simon lukiosta ja valmistui filosofian maisteriksi Oulun yliopiston biokemian laitokselta 1999. Hän väitteli filosofian tohtoriksi Helsingin yliopistossa Juha Keren ryhmästä kunniamaininnalla vuonna 2002.
Lohi on työskennellyt akatemiatutkijana Helsingin yliopistossa ja Folkhälsanissa 2006–2008 ja sitä ennen tutkijana Kanadassa Torontossa lastensairaalassa 2003–2006. Hän on tutkinut koirien epilepsiaa, ja tutkimusryhmä, jossa hän Kanadassa työskenteli, on tunnistanut sitä aiheuttavan geenin, joka on myös ihmisellä. Hänen tutkimusryhmänsä sai vuonna 2010 rahoituksen koirien psyykkisten sairauksien tutkimiseen.
Lohi on Suomen Tiedeseuran jäsen vuodesta 2019.
Lublinin voivodikunta

Lublinin voivodikunta () on yksi Puolan kuudestatoista voivodikunnasta. Se sijaitsee Puolan itäosassa ja rajautuu idässä Valko-Venäjään ja Ukrainaan. Voivodikunnassa asui vuoden 2019 arvion mukaan 2 108 270 asukasta ja sen pinta-ala on 25 122 neliökilometriä. Sen pääkaupunki ja suurin kaupunki on Lublin.
Lublinin voivodikunta syntyi 1. tammikuuta 1999 voimaan astuneen hallintouudistuksen yhteydessä, kun useita pieniä voivodikuntia yhdistettiin suuremmiksi. Voivodikunta on nimetty sen suurimman kaupungin Lublinin mukaan. Lublinin voivodikunta rajoittuu etelässä Ala-Karpatian voivodikuntaan, lounaassa Świętokrzyskien voivodikuntaan, lännessä ja luoteessa Masovian voivodikuntaan ja pohjoisessa Podlasian voivodikuntaan.
Didim

Didim on kaupunki ja piirikunta Turkissa, Aydınin maakunnassa, Aigeanmeren rannalla. Kaupunki muodostaa on piirinsä maakunnanssa. Didimin kaupungin asukasluku on 47 872 ja koko piirin 59 939 vuonna 2012.
Kaupunki on saanut nimensä Didyman Apollonin temppelin mukaan, joka sijaitsee kaupungin alueella. Didim sijaitsee 123 km päässä maakunnan pääkaupungista Aydınista.
Historrallisten kohteiden lisäksi Didimiin hououktellaan matkailijoita hiekkarannoilla ja vesipuistolla.